section_heading: Životopis
paragraph_text: Odrastajući, razvili su zajedničku ljubav prema glazbi. U početku su svirali u rivalskim sastavima no nakon njihovog brzog raspada uskoro su počeli, zajedno s bubnjarem Bill Wardom, svirati zajedno. 1967.godine osnovali su Polka Tulk s Osbourneom kao glavnim vokalom, Iommiem na gitari, Butlerom na basu, Wardom na bubnjevima, Jimmy Phillipsom na ritam gitari i saksofonistom Ackerom. Phillips i Acker su ubrzo izbačeni iz sastava, a preostali kvartet se preimenovao u Earth Blues Company, skrativši nedugo potom ime u Earth. Svirajući žešći blues rock po nekolicini lokalnih klubova uspjeli su pridobiti malu skupinu obožavatelja. Dvije godine kasnije,1969., Iommi napušta Earth kako bi svirao s Jethro Tullom, no samo nekoliko mjeseci kasnije vraća se u svoj stari sastav s potpuno novom zamisli. Zaintrigiran popularnošću horor filmova, točnije fenomenom da ljudi plaćaju kako bi bili prestrašeni, Iommi je odlučio pokušati stvoriti zastrašujuću muziku. Gonjeni Butlerovim interesom za crnu magiju, sastav je napisao nekoliko mračnih pjesama, među kojima su bile Wicked World i Black Sabbath, a odmah potom su se preimenovali u Black Sabbath prema filmu talijanskog redatelja Maria Bave I tre volti della paura (hrv. Tri lica straha) iz 1963. godine koji se u engleskoj verziji zvao upravo "Black Sabbath". Čudnim preokretom sudbine, događaj koji je skoro upropastio obećavajuću karijeru sastava znatno je pridonio njegovom jedinstvenom zvuku.